ओ चलदे-चलदे दूर कुदै होर ग्रां जाई पुज्जे। उत्थें उनें गी इक जिमींदारै कन्नै बाह् पेआ। उनें जिमींदारे अग्गें मन्नि कित्ती जे असें गी एक खेतर अद्धै पर देओ। जिमींदारै ए गल्ल मन्नी लेई। उनें मालकै अग्गै अरदास कित्ती जे हे मालका अस इस खेतरै च कोदरा राह्‌न लगे आं ते ए कोदरा इत्त मता होग ते मेरा नसीबा फिरग तां अऊं तेरा नां दिनै-रातीं लैग्गा। उस ब्राह्मणै खेतरै च कोदरा राही दित्ता ते बड़ी मैह्‌नत करन लगा। इन्नै च उत्थें दौंऐं अकल ते नसीबा आई पुज्जे। नसीबा आखन लगेआ जे इस ब्राहाने मेरी बड़ी मिन्नत कित्ती ऐ ते में उसगी अपना फल देना ऐ। ओ आक्खै जे में ओदे घर इन्ना होना जे साम्भी-साम्भी नेईं मुक्कै। पर अकल आखन लगी भाई मेरै बगैर तूं के करी सक्कना। उंदी आपूं-बिचै बड़ी बैह्‌स होन लगी।